Kommissionens afgørelse

af 14. november 2003

om overdragelse til gennemførelseskontorer af forvaltningen af førtiltrædelsesforanstaltninger inden for landbrug og udvikling af landdistrikter i Republikken Polen i førtiltrædelsesperioden

(2003/802/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 1266/1999 af 21. juni 1999 om samordning af støtten til ansøgerlandene som led i førtiltrædelsesstrategien og om ændring af forordning (EØF) nr. 3906/89(1), særlig artikel 12, stk. 2,

under henvisning til Rådets forordning (EF) nr. 1268/1999 af 21. juni 1999 om fællesskabsstøtte til førtiltrædelsesforanstaltninger inden for landbrug og udvikling af landdistrikter i ansøgerlandene i Central- og Østeuropa i førtiltrædelsesperioden(2), senest ændret ved forordning (EF) nr. 696/2003(3), særlig artikel 4, stk. 5 og 6, og

ud fra følgende betragtninger:

(1) Det særlige program for landbrug og udvikling af landdistrikter i Republikken Polen (i det følgende benævnt Sapard) blev godkendt ved Kommissionens afgørelse af 18. oktober 2000(4) og senest ændret ved Kommissionens afgørelse af 1. august 2003 i overensstemmelse med artikel 4, stk. 5, i forordning (EF) nr. 1268/1999.

(2) Den polske regering og Kommissionen, der handler på Det Europæiske Fællesskabs vegne, undertegnede den 25. januar 2001 den flerårige finansieringsaftale om de tekniske, juridiske og administrative regler for gennemførelsen af Sapard-programmet, senest ændret ved den årlige finansieringsaftale for 2003, der blev undertegnet den 4. juni 2003 og trådte endeligt i kraft den 10. juni 2003.

(3) De polske myndigheder har udpeget et Sapard-kontor til at gennemføre nogle af de foranstaltninger, der er fastsat i Sapard. Finansministeriet, Den nationale fond, er blevet udpeget til varetage de finansielle funktioner, der skal udføres i forbindelse med gennemførelsen af Sapard.

(4) På grundlag af individuelle analyser af den nationale og sektorspecifikke kapacitet til at varetage program- eller projektforvaltning, finanskontrolprocedurer og strukturer vedrørende offentlige finanser som fastsat i artikel 12, stk. 2, i forordning (EF) nr. 1266/1999 vedtog Kommissionen beslutning 2002/539/EF af 2. juli 2002 om overdragelse til gennemførelseskontorer af forvaltningen af støtte til førtiltrædelsesforanstaltninger inden for landbrug og udvikling af landdistrikter i Republikken Polen i førtiltrædelsesperioden(5) for så vidt angår visse foranstaltninger i Sapard.

(5) Kommissionen har siden foretaget en yderligere analyse efter artikel 12, stk. 2, i forordning (EF) nr. 1266/1999 med hensyn til foranstaltning 4 "Diversificering af de økonomiske aktiviteter i landdistrikter" (i det følgende benævnt "foranstaltning 4") som fastsat i Sapard. Kommissionen mener, at Republikken Polen også med hensyn til den foranstaltning opfylder artikel 4, 5 og 6 i og bilaget til Kommissionens forordning (EF) nr. 2222/2000 af 7. juni 2000 om finansielle gennemførelsesbestemmelser til Rådets forordning (EF) nr. 1268/1999 om fællesskabsstøtte til førtiltrædelsesforanstaltninger inden for landbrug og udvikling af landdistrikter i ansøgerlandene i Central- og Østeuropa i førtiltrædelsesperioden(6), senest ændret ved forordning (EF) nr. 188/2003(7), og minimumsbetingelserne i bilaget til forordning (EF) nr. 1266/1999.

(6) Derfor bør det krav om forhåndsgodkendelse, der er fastsat i artikel 12, stk. 1, i forordning (EF) nr. 1266/1999, fraviges, og det bør med hensyn til foranstaltning 4 overlades til Kontoret for omstrukturering og modernisering af landbruget og Den nationale fond i Republikken Polen at forvalte støtten decentralt.

(7) Da Kommissionens kontrol af foranstaltning 4 er baseret på et system, der endnu ikke er fuldt operationelt med hensyn til alle relevante elementer, er det hensigtsmæssigt foreløbigt at overlade forvaltningen af Sapard til Kontoret for omstrukturering og modernisering af landbruget og Den nationale fond i henhold til artikel 3, stk. 2, i forordning (EF) nr. 2222/2000.

(8) Det kan først overvejes at overdrage forvaltningen af Sapard fuldstændigt til Kontoret for Omstrukturering og Modernisering af Landbruget og Den Nationale Fond, efter at der er foretaget yderligere kontrol for at sikre, at systemet fungerer tilfredsstillende, og efter at eventuelle henstillinger, som Kommissionen måtte fremsætte om overdragelse af forvaltningen af støtte til ovennævnte kontor og fond, er blevet efterkommet.

(9) Den 27. oktober 2003 foreslog de polske myndigheder regler for, hvornår udgifter er støtteberettigede, i henhold til artikel 4, stk. 1, i afsnit B i den flerårige finansieringsaftale. Kommissionen skal træffe afgørelse herom -

TRUFFET FØLGENDE AFGØRELSE:

Artikel 1

Kravet om, at Kommissionen på forhånd skal godkende Republikken Polens udvælgelse af projekter og indgåelse af kontrakter som fastsat i artikel 12, stk. 1, i forordning (EF) nr. 1266/1999 for foranstaltning 4, fraviges hermed.

Artikel 2

Forvaltningen af Sapard overdrages foreløbigt til:

1) Kontoret for Omstrukturering og Modernisering af Landbruget i dets egenskab af Sapard-kontor for Republikken Polen, Al. Jana Pawla II nr. 70, PL-00 175 Warszawa, for gennemførelsen af Sapard-foranstaltning 4 som defineret i programmet for landbrug og udvikling af landdistrikterne, som Kommissionen godkendte ved ovennævnte Kommissionen beslutning, og

2) Den Nationale Fond under Republikken Polens finansministerium, Ul. Swietokrzyska 12, PL-00 916 Warszawa, for de finansielle funktioner, der skal udføres i forbindelse med gennemførelsen af Sapard for foranstaltning 4 for Republikken Polen.

Artikel 3

Uden at foregribe eventuelle afgørelser om at yde støtte til individuelle modtagere i henhold til Sapard gælder de regler for, hvornår udgifter er støtteberettigede i forbindelse med foranstaltning 4, som Republikken Polen har foreslået i den praktiske håndbog, der blev sendt til Kommissionen den 27. oktober 2003, og som Kommissionen har indregistreret (nummer AGR A/36434).

Udfærdiget i Bruxelles, den 14. november 2003.

På Kommissionens vegne

Franz Fischler

Medlem af Kommissionen

(1) EFT L 161 af 26.6.1999, s. 68.

(2) EFT L 161 af 26.6.1999, s. 87.

(3) EUT L 99 af 17.4.2003, s. 24.

(4) K(2000) 3040

(5) EFT L 173 af 3.7.2002, s. 41.

(6) EFT L 253 af 7.10.2000, s. 5.

(7) EUT L 27 af 1.2.2003, s. 14.